གེ་སར་རྒྱལ་པོ།

གེ་སར་རྒྱལ་པོ་  དབྱིན་སྐད་དུ་ King Gesar ཡང་ན Gesar Gyalpo ཞེས་འབྲི་ན་ལེགས་སྙམས

གླིང་རྗེ་གེ་སར་རྒྱལ་པོའི་སྒྲུང་ཞེས་སྤྱི་ཚོགས་ཐོག་གྲགས་ཆེ་བ་ཡིན་ཞིང༌། དེ་ནི་སྔར་སྒྲུང་མཁན་ཞེས་པའི་མི་ཡི་གེ་ཙམ་ཡང་མི་ཤེས་ཀྱང་གེ་སར་གྱི་སྒྲུང་ཆ་ཚང་བློ་ཐོག་ནས་ཤོད་ཐུབ་མཁན་མང་པོ་བྱུང་ཞིང་ད་ལྟའང་ཡོད་པ་དེ་དག་གིས་བཤད་པ་རྣམས་ཕྱོགས་བསྒྲིགས་བྱས་པ་དང་། གཞི་རྩ་སྔོན་མ་སྡེ་དགེ་གླིང་ཚང་དུ་གླིང་གེ་སར་ཟེར་བའི་དཔའ་རྒོད་གཅིག་བྱུང་མྱོང་བའི་ལོ་རྒྱུས་ལ་རྟོགས་བརྗོད་དང་རབ་བཏགས་ཀྱིས་བརྗོད་ཚུལ་འདྲ་མིན་སྣ་ཚོགས་མངའ་བའི་རྫོང་ཆེན་བཅོ་བརྒྱད་དང༌། རྫོང་འབྲིང་བདུན། རྫོང་ཕྲན་བཞི། ལྷ་གླིང༌། དམྱལ་གླིང་བཅས་ལེ་ཚན་རྒྱས་བསྡུས་ཁྱོན་བསྡོམས་སུམ་ཅུ་ལྷག་ཙམ་དང་། དེབ་གཟུགས་སུ་དཔར་ཟིན་པ་བརྒྱ་ལྷག་ཡོད་པར་ཐོས་ཤིང་། འཛམ་གླིང་ནང་གི་བརྩམས་སྒྲུང་རིང་ཤོས་སུ་གྱུར་ཡོད།

 མི་ཚེ། 

གསུམ་​​པ། གླིང་​​གེ་​​སར་​​རྒྱལ་​​པོའི་​​སྒྲུང་​​ལས་​​བྱུང་​​བ།
༇།། འདན་​​སྲས་​​གཡུ་​​འོད་​​འབུམ་​​མེ་​​དེ་​​ལུས་​​བ་​​སྤུ་​​གཟིངས། མིག་​​མཆི་​​མ་​​འཁྲུགས། ཐལ་​​མོ་​​སྙིང་​​གར་​​སྦྱར་​​ནས། དུས་​​གསུམ་​​སངས་​​རྒྱས་​​ཐམས་​​ཅད་​​ཀྱི་​​སྤྱི་​​གཟུགས་​​འཛམ་​​གླིང་​​སེང་​​ཆེན་​​ནོར་​​བུ་​​དགྲ་​​འདུལ་​​གྱི་​​ཞབས་​​ཀྱི་​​པུས་​​མོ་​​ལ་​​དབུ་​​ཐོད་​​གཏུགས་​​ནས། རྒྱལ་​​བ་​​ཀུན་​​གྱི་​​ཕྲིན་​​ལས་​​གར།། འགྲོ་​​དྲུག་​​སྐྱོབ་​​པའི་​​སྙིང་​​རྗེ་​​ཅན།། གེ་​​སར་​​སྐྱེས་​​བུ་​​མཆོག་​​ཁྱེད་​​ཀྱི།། སྐུ་​​གསུང་​​ཐུགས་​​ཀྱི་​​ཡོན་​​ཏན་​​ཀུན།། བདག་​​གི་​​རྒྱུད་​​ལ་​​འཕོས་​​ནས་​​ཀྱང་​​།། བསྟན་​​དང་​​འགྲོ་​​བའི་​​དོན་​​ཆེན་​​པོ།། འབད་​​མེད་​​མྱུར་​​དུ་​​འགྲུབ་​​པ་​​ལ།། བྱིན་​​གྱིས་​​བརླབ་​​པར་​​མཛད་​​དུ་​​གསོལ།། ཞེས་​​དད་​​གུས་​​ཚད་​​མེད་​​པས་​​གསོལ་​​བ་​​དྲག་​​ཏུ་​​བཏབ་​​པ་​​ན། རྒྱལ་​​མཆོག་​​མི་​​ཡི་​​ཉི་​​མ་​​དེས། དར་​​འབོལ་​​ཟ་​​འོག་​​བརྩེགས་​​པའི་​​གདན་​​སྟེང་​​ནས། གོས་​​ཆེན་​​ས་​​ལམ་​​དམར་​​པོའི་​​ཟླ་​​གམ་​​སྐུ་​​ལ་​​གསོལ་​​ཞིང་​​། ཞལ་​​རས་​​བཅོ་​​ལྔའི་​​ཟླ་​​གཞོན་​​ལ། ལི་​​ཁྲི་​​དམར་​​པོའི་​​མདངས་​​ཕྱུང་​​། སྐུ་​​ལུས་​​རི་​​རབ་​​ལྷུན་​​པོ་​​ལ། རྩ་​​གསུམ་​​སྲུང་​​མའི་​​བཀྲག་​​བསྡུས། གསུང་​​དབྱངས་​​ཚངས་​​པའི་​​རོལ་​​མོ་​​ལ། བརྒྱུད་​​གསུམ་​​བླ་​​མའི་​​བྱིན་​​ཕབ་​​སྟེ། ཕྱག་​​གཡས་​​པས་​​གསེར་​​གྱི་​​རྡོ་​​རྗེ་​​དར་​​ཚོན་​​སྣ་​​ལྔས་​​བརྒྱན་​​པ་​​ནམ་​​མཁའ་​​ལ་​​གཡུག་​​བཞིན། ཧཱུྃ། ཨོ་​​རྒྱན་​​ཡུལ་​​གྱི་​​ནུབ་​​བྱང་​​མཚམས།། པདྨ་​​གེ་​​སར་​​སྡོང་​​པོ་​​ལ།། ཡ་​​མཚན་​​མཆོག་​​གི་​​དངོས་​​གྲུབ་​​བརྙེས།། པདྨ་​​འབྱུང་​​གནས་​​ཞེས་​​སུ་​​གྲགས།། འཁོར་​​དུ་​​མཁའ་​​འགྲོ་​​མང་​​པོས་​​བསྐོར།། ཁྱེད་​​ཀྱི་​​རྗེས་​​སུ་​​བདག་​​སྒྲུབ་​​གྱིས།། བྱིན་​​གྱིས་​​རློབ་​​ཕྱིར་​​གཤེགས་​​སུ་​​གསོལ།། གནས་​​མཆོག་​​འདི་​​རུ་​​བྱིན་​​ཕོབ་​​ལ།། སྒྲུབ་​​མཆོག་​​བུ་​​ལ་​​དབང་​​བཞི་​​སྐུར།། གསུངས་​​ནས་​​འདན་​​སྲས་​​ཀྱི་​​དབུ་​​ཐོག་​​ཏུ་​​བཞག་​​པས་​​ཐ་​​མལ་​​གྱི་སྣང་​​ཞེན་​​དབྱིངས་​​སུ་​​འགགས་​​ནས་​​དར་​​ཅིག་​​རིག་​​སྟོང་​​འོད་​​གསལ་​​གྱི་​​ཀློང་​​དུ་​​འཕྱན་​​པར་​​གྱུར་​​ཏོ།། དེ་​​ནས་​​ཉིན་​​འགའ་​​སོང་​​བ་​​ན་​​གཡུ་​​མཁར་​​སྔོན་​​པོའི་​​ནང་​​རོལ་​ན། ཁྲི་​​གཅེས་​​འདན་​​མ་​​བསམ་​​འགྲུབ་​​ཡབ་​​སྲས་​​གཉིས་​​གསེར་​​ལུང་​​པདྨ་འདབ་​​དྲུག་​​ཅེས་​​པའི་​​སྦས་​​ཡུལ་​​གྱི་​​ཞིང་​​ཁམས་​​དེའི་​​ས་​​གནད་​​ཇི་​​ལྟར་​​འཚོལ་​​བའི་​​སྐོར་​​གླེང་​​བཞིན་​​བཞུགས་​​པར་​​གདའ་​​འོ།། སྐབས་​​དེར་​​གདོང་​​འབུམ་​​པའི་​​དགྲ་​​ལྷ་​​རྩེ་​​རྒྱལ་​​ལ་​​དངོས་​​ཉམས་​​རྨི་​​ལམ་​​ཅི་​​རིགས་​​པར་​​ས་​​གནད་​​འཚོལ་​​བའི་​​རྟགས་​​དུ་​​མ་​​བྱུང་​​སྟེ་​​རེས་​​འགའ་​​བུད་​​མེད་​​དམར་​​མོས་​​ལམ་​​ཁྲིད་​​དེ་​​ས་​​གནད་​​འཚོལ་​​དུ་​​འགྲོ་​​བ་​​དང་​​། རེས་​​འགའ་​​ཁྱེའུ་​​དམར་​​པོས་​​མདའ་​​དར་​​ཐོགས་​​ཏེ་​​འདི་​​ས་​​གནད་​​ལ་​​ཚུགས་​​ཤིག་​​ཅེས་​​པ་​​དང་​​།ཁོང་​​གི་​​ཉམས་​​སྣང་​​དུ་​​མེ་​​ལོང་​​ལ་​​པྲ་​​ཕབ་​​པ་​​ལྟར་​​སྦས་​​ཡུལ་​​གྱི་​​བཀོད་​​པ་​​ས་​​ལེར་​​ཤར་​​བ་​​སོགས་​​ཕྱི་​​ནང་​​གསང་​​བའི་​​རྐྱེན་​​སྣ་​​ཚོགས་​​དང་​​ཁྱད་​​པར་​​དུ་​​ལྷ་​​རྟ་​​ཅང་​​ཤེས་​​ཀྱིས་​​ང་​​འགྲོ་​​ཟེར་​​བའི་​​ཚུལ་​​གྱིས་​​འཚེར་​​སྐད་​​ལྷང་​​ལྷང་​​སྒྲོག་​​བཞིན་​​རང་​​འཁོར་​​རྒྱག་​​པ་​​སོགས་​​ཀྱིས་​​བསྐུལ་​​ནས། ལྷ་​​རྟ་​​ཁྱུང་​​གཤོག་​​སྔོན་​​པོ་​​ལ།། གསེར་​​སྲབ་​​ཉི་​​མ་​​རང་​​ཤར་​​སྟེང་​​།། བྱི་​​རུ་​​དམར་​​པོའི་​​ཚར་​​ལོ་​​བཀོད།། བལ་​​སྟན་​​འཇའ་​​རིས་​​འཁྱིལ་​​བའི་​​སྟེང་​​།། གསེར་​​སྒ་​​རིན་​​ཆེན་​​བང་​​མཛོད་​​བསྟད།། ཟ་​​འོག་​​སེར་​​པོའི་​​ལྭ་​​བའི་​​སྟེང་​​།། གསེར་​​ཁྲབ་​​ནོར་​​བུ་​​ཆ་​​བརྒྱད་​​མནབས།། གསེར་​​རྨོག་​​ཉི་​​ཟླ་​​ཁ་​​སྤྲོད་​​ལ།། དར་​​འཕྲུ་​​དགྲ་​​ལྷ་​​རང་​​འཁོར་​​བཙུགས།། སྐ་​​རགས་​​རིན་​​ཆེན་​​ཕྲེང་​​བ་​​ལ།། རྣོ་​​ཆོད་​​ཡ་​​ཟི་​​སྐར་​​ཕྲན་​​བཏགས།། སག་​​ལྷམ་​​གཡུ་​​འབྲུག་​​ཁ་​​སྤྲོད་​​ལ།། ཉྭ་​​ཆབ་​​གསེར་​​མིག་​​གཤོག་​​འགྲིགས་​​བསྒྲོགས་​​ཏེ། གཉེན་​​ཕུ་​​ནུས་​​མཐོང་​​ན་​​ཉམས་​​དགའ་​​བ། ལྷ་​​དབང་​​བརྒྱ་​​བྱིན་​​གཡུལ་​​དུ་​​ཆས་​​འདྲ། སྡང་​​དགྲ་​​བོས་​​མཐོང་​​ན་​​སྙིང་​​འདར་​​བ། རྒྱ་​​སྟག་​​དམར་​​པོ་​​ཚང་​​ནས་​​ལངས་​​འདྲ་​​ཞིག་​​བྱས་​​ཏེ། འདན་​​ཀ་​​ཕུའི་​​དཀྱིལ་​​འཁོར་​​ལྷ་​​ཐང་​​དུ་​​བྱོན་​​ནས། འདན་​​མ་​​ཡབ་​​སྲས་​​ལ་​​ཡིན་​​ལུགས་​​ཀྱི་​​གླུ་​​འདི་​​རྩེ་​​གླུ་​​དཀར་མོ་​​རྒྱང་​​གྲགས་​​ཀྱི་​​རྟ་​​ལ་​​དྲངས་​​ཏེ་​​གསུངས་​​སོ།།

གླུ་​​ཨ་​​ལ་​​ཨ་​​ལ་​​ཨ་​​ལ་​​རེད།། ཐ་​​ལ་​​ངག་​​གི་​​འགུགས་​​ལུགས་​​རེད།། ཞིང་​​པདྨ་​​འོད་​​ཀྱི་​​གཞལ་​​ཡས་​​ནས།། མགོན་​​མཚོ་​​སྐྱེས་​​རྡོ་​​རྗེ་​​ཐུགས་​​རྗེ་​​ཅན།། བུས་​​གསོལ་​​བ་​​འདེབས་​​སོ་​​བྱིན་​​གྱིས་​​རློབས།། ས་​​འདིའི་​​ས་​​ངོ་​​མ་​​ཤེས་​​ན།། གཡུ་​​མཁར་​​སྔོན་​​པོའི་​​ནང་​​ཤོད་​​ནས།། གཉེན་​​ཕུ་​​ནུས་​​སེམས་​​གཏམ་​​བཤད་​​ས་​​རེད།། ཕོ་​​ང་​​དང་​​ང་​​ངོ་​​མ་​​ཤེས་​​ན།། ཕུ་​​གསུམ་​​ཁ་​​བ་​​གངས་​​ཀྱི་​​རི།། གངས་​​ལ་​​སེང་​​གེ་​​འགྱིང་​​བའི་​​རི།། རྐེད་​​གསུམ་​​ཙནྡ་​​ནགས་​​ཀྱི་​​རི།། ནགས་​​ལ་​​རྒྱ་​​སྟག་​​རྩེ་​​བའི་​​རི།། ཤོད་​​གསུམ་​​ཆུ་​​མ་​​ཞིང་​​གི་​​རི།། ཞིང་​​ལ་​​འབྲུ་​​དྲུག་​​སྨིན་​​པའི་​​རི།། མདའ་​​གསུམ་​​གཙང་​​མ་​​ཆབ་​​ཀྱི་​​རི།། ཆུ་​​ལ་​​ཉ་​​སྲམ་​​འཁོར་​​བའི་​​རི།། རྨ་​​རི་​​བོ་​​བཞི་​​ཡི་​​འདུས་​​མདོ་​​ནས།། མཁར་​​མི་​​འགྱུར་​​དངུལ་​​ཆུ་​​ཁྲོ་​​རྫོང་​​ནས།། དཔའ་​​མི་​​འགྱུར་​​དགྲ་​​ལྷ་​​རྩེ་​​རྒྱལ་​​ཡིན།། སྤྱིར་​​ཆུང་​​རྒྱུད་​​དཔོན་​​རབས་​​བཅོ་​​བརྒྱད་​​ལ།། འདན་​​མ་​​བློན་​​རབས་​​བཅོ་​​བརྒྱད་​​ཡིན།། སྒོས་​​གཡུ་​​འོད་​​བུ་​​དང་​​དགྲ་​​ལྷ་​​ང་​​།། མ་​​གཅིག་​​གི་​​ཁོང་​​ནས་​​མ་​​སྐྱེས་​​ཀྱང་​​།། སེམས་​​གཅིག་​​ཏུ་​​མཐུན་​​པའི་​​ཕུ་​​ནུ་​​ཡིན།། གཅེས་​​པའི་​​གཉེན་​​དང་​​འཕྲད་​​ཉིན་​​མོ།། བྱམས་​​བརྩེའི་​​ཉི་​​ཟླ་​​ཆ་​​འགྲིག་​​ཡིན།། སྡང་​​བའི་​​དགྲ་​​དང་​​འཕྲད་​​ཉིན་​​མོ།། ངར་​​རྒོད་​​སྟག་​​སེང་​​ཁ་​​སྤྲོད་​​ཡིན།། དེ་​​སྟེ་​​ཚ་​​ཞང་​​ཡབ་​​སྲས་​​གཉིས།། གསོན་​​དང་​​འདྲ་​​མ་​​འདི་​​འདྲ་​​གདའ།། ཞིང་​​ས་​​བཟང་​​པོའི་​​རྐྱེན་​​དང་​​གཅིག། ས་​​བོན་​​བཟང་​​པོའི་​​རྒྱུ་​​དང་​​གཉིས།། དུས་​​ཚིགས་​​བཟང་​​པོའི་​​དྲོད་​​དང་​​གསུམ།། བཟང་​​གསུམ་​​ལྷན་​​དུ་​​འཛོམས་​​པ་​​ན།། འབྲས་​​བུ་​​མི་​​འབྱུང་​​རང་​​དབང་​​མེད།། བླ་​​མ་​​བཟང་​​པོའི་​​སྨོན་​​ལམ་​​གཅིག། སློབ་​​མ་​​བཟང་​​པོའི་​​དད་​​དམ་​​གཉིས།། དུས་​​ཚེས་​​བཟང་​​པོའི་​​རྟེན་​​འབྲེལ་​​གསུམ།། བཟང་​​གསུམ་​​འཛོམས་​​པའི་​​ཞིང་​​ཁམས་​​སུ།། བདེ་​​སྐྱིད་​​མི་​​འབྱུང་​​རང་​​དབང་​​མེད།། འོན་​​ཀྱང་​​ས་​​གནད་​​འཚོལ་​​བ་​​ནི།། གལ་​​ཆེན་​​བྱ་​​བའི་​​ཐོག་​​མ་​​དང།། རྟེན་​​འབྲེལ་​​ཀུན་​​གྱི་​​མགོ་​​མ་​​དེ།། བུ་​​རྩེ་​​རྒྱལ་​​བདག་​​གིས་​​བྱས་​​ན་​​སྙམ།། དེ་​​དངོས་​​ཉམས་​​རྨི་​​ལམ་​​གསུམ་​​ལ་​​ཐུག། རྟ་​​ཅང་​​ཤེས་​​ཁྱུང་​​གཤོག་​​སྔོན་​​པོ་​​ཡིས།། འགྲོ་​​དགོས་​​པའི་​​རྟགས་​​མཚན་​​དུ་​​མ་​​བསྟན།། ཉམས་​​རིག་​​པ་​​གསལ་​​བའི་​​དྭངས་​​ཆ་​​ལ།། གནས་​​གསེར་​​ལུང་​​བཀོད་​​པ་​​ལམ་​​མེར་​​བཀྲ།། མཚན་​​ཐོ་​​རེངས་​​གསུམ་​​གྱི་​​རྨི་​​ལམ་​​ལ།། སོང་​​ཟེར་​​བའི་​​བསྐུལ་​​མ་​​རྒྱུན་​​མར་​​བྱུང་​​།། དགུང་​​སྔོན་​​པོའི་​​བསུ་​​མ་​​མ་​​ཐོན་​​ཅིང་​​།། དུང་​​ཟླ་​​བའི་​​འདེད་​​མ་​​མ་​​ཐོན་​​པར།། མདུན་​​མུན་​​པས་​​བཀག་​​ཀྱང་​​མ་​​ཁོག་​​སྟེ།། ཤར་​​ཁྲི་​​གདུགས་​​འཆར་​​དོན་​​དེ་​​འདྲ་​​ལགས།། གླིང་​​སྐྱེས་​​བུས་​​ཁྱོད་​​སོང་​​མ་​​གསུངས་​​ཤིང་​​།། བློན་​​འདན་​​མས་​​ཁྱོད་​​ཤོག་​​མ་​​གསུངས་​​པར།། ལམ་​​རིང་​​མོས་​​བཀག་​​ཀྱང་​​མ་​​ཁོག་​​པར།། ང་​​རྩེ་​​རྒྱལ་​​ཡོང་​​དོན་​​དེ་​​འདྲ་​​ལགས།། གླུ་​​གོ་​​ན་​​རྣ་​​བའི་​​བཅུད་​​དུ་​​ཟུང་​​།། དོན་​​མ་​​གོ་​​གླུ་​​ལ་​​འགྲེལ་​​བ་​​མེད།།

ཅེས་​​གསུངས་​​སོ།། དེའི་​​ཚེ་​​སྲས་​​གཡུ་​​འོད་​​ཀྱི་​​ཐུགས་​​ལ། ད་​​ཐེངས་​​ཀྱི་​​བྱ་​​བ་​​འདི་​​ནི་​​རྗེ་​​གེ་​​སར་​​གྱི་​​ཐུགས་​​བཞེད་​​དང་​​། སྲུ་​​འབྲུག་​​མོའི་​​གསུང་​​ལུགས། ལྷ་​​སྲས་​​ཀྱང་​​འདི་​​ལྟར་​​བྱོན་​​ཚུལ་​​གང་​​ལ་​​བལྟས་​​ཀྱང་​​རྟེན་​​འབྲེལ་​​ཧ་​​ཅང་​​ལེགས་​​པོ་​​ཞིག་​​ཡིན་​​པར་​​ཐག་​​ཆོད་​​ཀྱང་​​། འབུམ་​​པའི་​​ལྷ་​​སྲས་​​རྐྱང་​​བར་​​བྱོན་​​ན་​​མི་​​འོས་​​སོ་​​སྙམ་​​ཡང་​​ཞལ་​​ནས་​​ཅི་​​ཡང་​​མི་​​གསུང་​​པར་​​འདུག ཕ་​​འདན་​​མའི་​​ཐུགས་​​ལ། འབུམ་​​པའི་​​དགྲ་​​ལྷ་​​རྩེ་​​རྒྱལ་​​ནི། སྨུག་​​པོ་​​གདོང་​​གི་​​གདུང་​​རྒྱུད། རྗེ་​​གེ་​​སར་​​རྒྱལ་​​པོའི་​​ཚ་​​བོ། དཔོན་​​ཞལ་​​ལུ་​​བཟང་​​པོའི་​​སྲས་​​པོ། ཤེས་​​རྒྱ་​​དང་​​དཔྱོད་​​པ། བསོད་​​ནམས་​​དང་​​དབང་​​ཐང་​​གང་​​ལ་​​བསམས་​​ཀྱང་​​མི་​​ཕལ་​​བ་​​ཞིག་​​དང་​​ཡེ་​​འདྲ་​​ས་​​མེད། ཁྱད་​​པར་​​དུ་​​རྗེ་​​གེ་​​སར་​​གྱིས་​​ས་​​དེ་​​ཡི་​​ས་​​གནད་​​མ་​​འཆུགས་​​མཛོད་​​གསུངས་​​པའང་​​མཆིས་​​ན་​​ད་​​རེས་​​ཁོང་​​མ་​​བྱོན་​​ན་​​ས་​​གནད་​​མ་​​ནོར་​​བ་​​ཞིག་​​རྙེད་​​རྒྱུ་​​དཀའ། གསུང་​​བབ་​​ལ་​​བལྟས་​​ན་​​ལྷ་​​སྲས་​​ཉིད་​​བྱོན་​​པར་​​བཞེད་​​པ་​​འདྲ་​​བས། ཐུགས་​​དང་​​མ་​​བསྟུན་​​ན་​​མི་​​འོས་​​དགོངས་​​ནས་​​ལྷ་​​སྲས་​​ལ་​​འདན་​​མ་​​ཡབ་​​སྲས་​​ཀྱིས་​​གྲོགས་​​བྱས་​​ནས་​​ས་​​གནད་​​འཚོལ་​​དུ་​​བྱོན་​​རྒྱུའི་​​སྟེང་​​དུ་​​ཐག་​​བཅད་​​དོ།། ཕྱི་​​ཉིན་​​ཁོང་​​རྣམས་​​གེ་​​སར་​​སྐྱེས་​​བུའི་​​ལུང་​​བྱུང་​​ལྟར་​​ས་​​འཚོལ་​​དུ་​​བྱོན་​​པ་​​ན། གཟི་​​ལུང་​​རིང་​​མོའི་​​མདའ་​​ཆུ་​​མ་​​ལ་​​འདྲེས་​​པའི་​​མར་​​ཟུར་​​ན་​​ལྷ་​​སྲས་​​ཀྱི་​​ཉམས་​​སྣང་​​དང་​​མཐུན་​​པའི་​​གནས་​​ཡིད་​​དུ་​​འོང་​​བ་​​ཞིག་​​འདུག་​​པ་​​དེའི་​​རི་​​རྩེར་​​བྱོན་​​ནས་​​གཟིགས་​​པས། སྟོད་​​ན་​​གསེར་​​གྱི་​​མེ་​​ལོང་​​ལྷ་​​ཐང་​​མཐོང་​​བ། སྨད་​​ན་​​ཙ་​​རིའི་​​སྟག་​​རྣ་​​མཐོང་​​བ་​​སོགས་​​གང་​​ལ་​​བལྟས་​​ཀྱང་​​ ས་​​གནད་​​མ་​​ནོར་​​བར་​​དགོངས་​​ནས་​​རིམ་​​བཞིན་​​གཟིགས་​​པས། ཤར་​​ན་​​རྒྱ་​​སྟག་​​ཐུར་​​དུ་​​རྒྱུག་​​འདྲའི་​​ས་​​དཔལ། ལྷོ་​​ན་​​གཡུ་​​འབྲུག་​​མ་​​བུ་​​འདྲིས་​​པའི་​​ས་​​དཔལ། ནུབ་​​ན་​​བྱ་​​དམར་​​གཟན་​​ལ་​​བསྒོངས་​​འདྲའི་​​ས་​​དཔལ། བྱང་​​ན་​​གསེར་​​གྱི་​​རུས་​​སྦལ་​​ལྟ་​​བུའི་​​ས་​​དཔལ་​​གྱི་​​སྲུང་​​བ་​​རྣམ་​​བཞི་​​ཚང་​​ཞིང་​​ལུང་​​པ་​​པདྨ་​​འདབ་​​དྲུག་​​གྱེས་​​འདྲ། ལུང་​​མདའ་​​ལྷ་​​ཡི་​​ཕྱག་​​རྒྱ་​​བསྣོལ་​​འདྲ། རྒྱབ་​​རི་​​སྒོམ་​​ཆེན་​​གདན་​​ལ་​​བཞུགས་​​འདྲ། ཤར་​​ལྷོ་​​ནམ་​​མཁའ་​​མདའ་​​ལྟོང་​​ཕྱེ་​​འདྲ། ས་​​ཟླ་​​གམ་​​དང་​​གནམ་​​ཟླ་​​གམ་​​དུ་​​གནས་​​པ་​​སོགས་​​ས་​​ཡི་​​ཁྱད་​​པར་​​ཡོངས་​​སུ་​​རྫོགས་​​པར་​​གཟིགས་​​ནས། ཆིབས་​​བཤོལ་​​ཏེ་​​ལྷ་​​སྲས་​​ཀྱིས་​​གཡས་​​སྟག་​​དོང་​​ནང་​​ན་​​འོམ་​​བུའི་​​མདའ་​​ཞིག་​​བླངས་​​ནས་​​འདི་​​སྐད་​​གསུངས་​​སོ།། མགོན་​​དཀོན་​​མཆོག་​​གསུམ་​​ལ་​​གསོལ་​​བ་​​འདེབས།། དོན་​​ཆོས་​​ཉིད་​​གཤིས་​​ལ་​​བདེན་​​པ་​​བརྡར།། ལྷ་​​ཆོས་​​སྐྱོང་​​སྲུང་​​མ་​​གྲོགས་​​སུ་​​སྦྲན།། མདའ་​​ཉག་​​ཕྲན་​​དམར་​​པོ་​​དབང་​​གི་​​རྫས།། དར་​​ཚོན་​​སྣ་​​ལྔ་​​ཡིས་​​བརྒྱན་​​པ་​​འདི།། དཔའ་​​དགྲ་​​བླ་​​སྟོང་​​གི་​​འཁྲི་​​ཤིང་​​ཡིན།། ལྷ་​​ཝེར་​​མ་​​བྱེ་​​བའི་​​རྟེན་​​ཤིང་​​ཡིན།། ས་​​གྲུ་​​བཞིའི་​​གནད་​​ལ་​​འབབ་​​པར་​​ཤོག། དཔལ་​​སྡེ་​​བཞིའི་​​མངའ་​​ཐང་​​དར་​​བར་​​ཤོག། ཅེས་​​གསུངས་​​ནས་​​མདའ་​​དེ་​​གནམ་​​དུ་​​འཕངས་​​པ་​​ན་​​ནམ་​​མཁའ་​​རྟེན་ ​​མེད་​​ཀྱི་​​མཐོང་​​ནས་​​དྲང་​​ཚུགས་​​སུ་​​བསྡད་​​དེ། གཡས་​​ཕྱོགས་​​སུ་​​ཀྱི་​​ལི་​​ལི་​​གསུམ་​​འཁོར་​​ནས་​​སྲིད་​​པ་​​གསུམ་​​གྱི་​​ཚེ་​​དང་​​བསོད་​​ནམས། དཔལ་​​དང་​​འབྱོར་​​པ། སྟོབས་​​དང་​​གཟི་​​བརྗིད་​​ཐམས་​​ཅད་​​གཅིག་​​ཏུ་​​བསྡུས་​​ཤིང་​​ཤར་​​གྱིས་​​མར་​​བབས་​​ནས་​​ས་​​གནད་​​དུ་​​ཟུག་​​པ་​​ན་​​གློ་​​བུར་​​དུ་​​སྤྲིན་​​དཀར་​​པོ་​​འོ་​​མ་​​འཕྱུར་​​བ་​​ལྟ་​​བུ་​​ཞིག་​​ཐོལ་​​གྱིས་​​བྱུང་​​ནས་​​ནམ་​​མཁར་​​དེངས་​​པའི་​​ཤུལ་​​ནས་​​གཞོན་​​ནུ་​​མ་​​དཀར་​​མོ་​​དར་​​གྱི་​​འཕྱང་​​འཕྲུལ་​​ཅན་​​ཞིག་​​གིས་​​ལུས་​​ཕྱེད་​​སའི་​​ཐོག་​​ཏུ་​​མངོན་​​པར་​​བྱས་​​ནས་​​ལག་​​པའི་​​ཐལ་​​མོ་​​སྙིང་​​གར་​​སྦྱར་​​ཏེ་​གླུ་​​འདི་​​བླངས་​​སོ།།

གླུ་​​ཨ་​​ལ་​​ཨ་​​ལ་​​ཨ་​​ལ་​​རེད།། ཐ་​​ལ་​​ཐ་​​ལ་​​ཐ་​​ལ་​​རེད།། མི་​​མཇེད་​​དག་​​པའི་​​ཞིང་​​ཁམས་​​ནས།། སྟོན་​​པ་​​ཤཱཀྱ་​​ཐུབ་​​པ་​​མཁྱེན།། ཚོ་​​དྲུག་​​གླིང་​​གི་​​ས་​​ཆ་​​རུ།། སངས་​​རྒྱས་​​བསྟན་​​པ་​​དར་​​བར་​​ཤོག། ས་​​འདི་​​ས་​​ངོ་​​མ་​​ཤེས་​​ན།། མདོ་​​ཁམས་​​རི་​​བོ་​​རྩེ་​​ལྔ་​​ཟེར།། ང་​​འདྲ་​​ང་​​ངོ་​​མ་​​ཤེས་​​ན།། ས་​​ཡི་​​ལྷ་​​མོ་​​བསྟན་​​མ་​​ཟེར།། དེ་​​རིང་​​བཀྲ་​​ཤིས་​​ཉི་​​མ་​​ལ།། མཁའ་​​ལ་​​གཟའ་​​སྐར་​​འཕྲོད་​​སྦྱོར་​​བཟང་​​།། བར་​​ལ་​​རྟགས་​​དང་​​རྟེན་​​འབྲེལ་​​བཟང་​​།། ས་​​ལ་​​དགེ་​​བའི་​​དུས་​​ཚོད་​​བཟང་​​།། དེ་​​སྟེ་​​གསོན་​​དང་​​ལྷ་​​ཡི་​​བུ།། ནགས་​​འཁྲི་​​ཤིང་​​ལྕུག་​​ཕྲན་​​རྒྱས་​​དང་​​གཅིག། དུས་​​དཔྱིད་​​དཔལ་​​ནམ་​​ཟླ་​​དྲོ་​​དང་​​གཉིས།། བྱེའུ་​​སྨུག་​​ཆུང་​​འཇོལ་​​མོའི་​​རྩེ་​​གྲོགས་​​གསུམ།། བྱ་​​ཁུ་​​བྱུག་​​ཆེད་​​དུ་​​མ་​​བསྒྲིགས་​​ཀྱང་​​།། ལས་​​བསོད་​​ནམས་​​དབང་​​གིས་​​ལྷན་​​ཅིག་​​འཛོམས།། ས་​​དགེ་​​བཅུ་​​ཚང་​​བའི་​​དཔལ་​​ཁ་​​གཅིག། ཚེས་​​གཟའ་​​སྐར་​​བཟང་​​པོའི་​​དུས་​​དང་​​གཉིས།། སའི་​​ལྷ་​​མོ་​​བསྟན་​​མའི་​​སྲི་​​ཞུ་​​གསུམ།། སྲས་​​གཡུ་​​འོད་​​ཆེད་​​དུ་​​མ་​​བསྒྲིགས་​​ཀྱང་​​།། གླིང་​​སྐྱེས་​​བུའི་​​སྐུ་​​བསོད་​​རྒྱན་​​དུ་​​འཛོམས།། འཇིག་​​རྟེན་​​སྲིད་​​པའི་​​གཏམ་​​རྒྱུད་​​ལ།། ལྷ་​​བླ་​​མའི་​​ཡོན་​​ཏན་​​མ་​​ཤེས་​​ན།། ཕྱག་​​བཀུར་​​སྟི་​​རི་​​བོང་​​ཅལ་​​འདྲོགས་​​ཟེར།། ཆོས་​​ཟབ་​​མོའི་​​དེ་​​ཉིད་​​མ་​​ཤེས་​​ན།། ཚིག་​​ཁ་​​བཤད་​​རང་​​མགོ་​​རང་​​སྐོར་​​ཟེར།། ས་​​བཟང་​​པོའི་​​མཚན་​​ཉིད་​​མ་​​ཤེས་​​ན།། གོ་​​མི་​​ཆོད་​​བླུན་​​པོའི་​​ནོར་​​རྫས་​​ཟེར།། ས་​​འདི་​​ཡི་​​ཆེ་​​བ་​​བདག་​​གིས་​​ཤེས།། གདན་​​འཁོར་​​ལོའི་​​རྩིབས་​​ཀྱིས་​​མུ་​​ཁྱུད་​​ལ།། ཆབ་​​ཆུ་​​བོ་​​སྐ་​​རགས་​​བཅིངས་​​འདྲ་​​ཡོད།། མདུན་​​ན་​​གཏེར་​​གྱི་​​བུམ་​​བཟང་​​ལ།། སྨུག་​​པ་​​མགུལ་​​ཆིངས་​​དཀྲིས་​​འདྲ་​​ཡོད།། རྒྱབ་​​རི་​​གསེར་​​གྱི་​​རྒྱལ་​​མཚན་​​ལ།། མེ་​​ཏོག་​​ཕྲ་​​ཚོམ་​​བཀོད་​​འདྲ་​​ཡོད།། གཡས་​​ན་​​རིན་​​ཆེན་​​གདུགས་​​མཆོག་​​ལ།། ནགས་​​ཤུག་​​རྒྱན་​​ཆ་​​བཏགས་​​འདྲ་​​ཡོད།། ལུང་​​པ་​​པདྨ་​​འདབ་​​དྲུག་​​ལ།། གསེར་​​ཉས་​​བདུད་​​རྩི་​​འཐུང་​​འདྲ་​​ཡོད།། དུང་​​གཉིས་​​ཆ་​​འགྲིག་​​བྱས་​​འདྲ་​​ཡོད།། རང་​​བྱུང་​​དཔལ་​​བེའུ་​​རི་​​མོ་​​བཀྲ། འབྲི་​​མི་​​དགོས་​​བཀྲ་​​ཤིས་​​རྟགས་​​བརྒྱད་​​ཚང་​​།། བསྒྲིག་​​མི་​​དགོས་​​ས་​​ཡི་​​སྲུང་​​བཞི་​​ཚང་​​།། བླ་​​མ་​​བཟང་​​པོའི་​​གདན་​​ས་​​རེད།། ཤར་​​ལྷོའི་​​ནམ་​​མཁའ་​​མདའ་​​ལྟོང་​​འདི།། ཤེས་​​རབ་​​ཕྱོགས་​​མེད་​​རྒྱས་​​པའི་​​ས།། རྒྱབ་​​རི་​​སྒོམ་​​ཆེན་​​བཞུགས་​​འདྲ་​​འདི།། ཏིང་​​འཛིན་​​ངང་​​གིས་​​སྐྱེ་​​བའི་​​ས།། ལུང་​​མདོ་​​ཕྱག་​​རྒྱ་​​བསྣོལ་​​འདྲ་​​འདི།། ཚུལ་​​ཁྲིམས་​​རྣམ་​​པར་​​དག་​​པའི་​​ས།། ཤར་​​ལམ་​​ཆུ་​​དང་​​འགྲོགས་​​པ་​​འདི།། ལོངས་​​སྤྱོད་​​གྲོགས་​​སུ་​​འབྱུང་​​བའི་​​ས།། རི་​​རྒྱུད་​​སྤོས་​​རྒྱ་​​བྲིས་​​འདྲ་​​འདི།། རིགས་​​རྒྱུད་​​མངའ་​​ཐང་​​འཕེལ་​​བའི་​​ས།། གནམ་​​ས་​​ཟླ་​​གམ་​​བྱུང་​​བ་​​དེ།། ཕྱོགས་​​བཞི་​​དབང་​​དུ་​​འདུ་​​བའི་​​ས།། ས་​​འདི་​​ལ་​​ཡོན་​​ཏན་​​མ་​​ཚང་​​མེད།། བཤད་​​དགོས་​​ན་​​དམར་​​ཆུང་​​ལང་​​ཡང་​​ཟད།། ཉན་​​དགོས་​​ན་​​དར་​​ལུང་​​རྣ་​​ཡང་​​ངལ།། དོན་​​ཡིན་​​ལུགས་​​ཞུས་​​ན་​​དེ་​​འདྲ་​​རེད།། ས་​​ལྷུན་​​གྲུབ་​​པདྨ་​​འདབ་​​དྲུག་​​འདི།། རྗེ་​​གེ་​​སར་​​དབྱིངས་​​ནས་​​དགྱེས་​​ཕྱིར་​​འབུལ།། གླིང་​​དཔའ་​​བོས་​​བྲོ་​​གར་​​བསྒྱུར་​​སར་​​འབུལ།། མ་​​དཔའ་​​མོས་​​གླུ་​​དབྱངས་​​ལེན་​​སར་​​འབུལ།། འདན་​​སྲས་​​ཆུང་​​དགྱེས་​​པ་​​སྐོང་​​ཕྱིར་​​འབུལ།། གནས་​​འདི་​​ལ་​​ཇི་​​སྲིད་​​བར་​​དུ་​​བཞུགས།། སྨན་​​ངས་​​ཀྱང་​​སྲི་​​ཞུ་​​ལྷོད་​​མེད་​​སྒྲུབ།། གླུ་​​གོ་​​ན་​​རྣ་​​བའི་​​བདུད་​​རྩི་​​རེད།། མ་​​གོ་​​གླུ་​​ལ་​​འགྲེལ་​​བ་​​མེད།།

ཅེས་​​གསུངས་​​ནས་​​ཟླ་​​བ་​​སྤྲིན་​​ཀློང་​​དུ་​​ཡིབ་​​པ་​​ལྟར་​​ས་​​དེ་​​ཉིད་​​ལ་​​སླར་​​ཐིམ་​​པར་​​གྱུར་​​ཏོ།། དེ་​​ལྟར་​​ས་​​གནད་​​བཙལ་​​ཞིང་​​སྨོན་​​ལམ་​​རྒྱ་​​ཆེར་​​བཏབ་​​ནས་​​ཕྱིར་​​ཕེབས་​​ཤིང་​​དུས་​​ཚེས་​​ཀྱི་​​རྟེན་​​འབྲེལ་​​ཕུན་​​སུམ་​​ཚོགས་​​པ་​​ཞིག་​​ལ་​​གནས་​​དེར་​​གདན་​​ས་​​འཛིན་​​རྒྱུར་​​གྲོས་​​ཐག་​​བཅད་​​པར་བྱས་​​སོ།།

 པར་རིས་བར་འཁྱམས། 

 ཟིན་ཐོ་འམ་དཔྱད་གཞི། 

 དཔྱད་གཞིའི་དཀར་ཆག། 
 ད་དུང་གཟིགས། 
ཡིའུ་ལི་ཝུའུ་སི་ཁའེ་ས།

 ཕྱི་ཕྱོགས་དྲ་མཐུད། 

Category:བོད་ཡུལ།